《内前行》
宋代·唐庚

内前车马拨不开，文德殿下宣麻回。紫薇侍郎拜右相，中使押赴文昌台。

旄头昨夜光照牖，是夕收芒如秃帚。明日化为甘雨来，宅家唤作调元手。

周公礼乐未要作，致身姚宋也不恶。向来两翁当国年，民间斗米才四钱。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。